**Bygningskultur Foreningen i Lyngby-Taarbæk**

Februar 2021

Til Byplanudvalget og Teknik- og Miljøudvalget

Vedr. ”grønne” initiativer / forslaget til Lokalplan 299 for Raadvad

Bygningskultur Foreningen i Lyngby-Taarbæk har længe været opmærksom på et generelt problem omkring de mange ”grønne” initiativer i forhold til vores byggede miljøs arkitektoniske og miljømæssige værdier. Det gælder udformning og placering af bl.a. solceller, solfangere, affaldssortering, el-ladestandere og luft-luft/vand varmepumper.

Senest er foreningen blevet opmærksom på, at der i Raadvad er opsat flere meget skæmmende varmepumper og tilhørende ledninger/rør på fredede og bevaringsværdige bygningers facader. Foreningen støtter gerne ”grønne” initiativer, men finder varmepumpernes placering, størrelse og udformning meget uheldig.

Vi har forstået, at det forslag til Lokalplan 299 for Raadvad, der blev forelagt Byplanudvalget og Teknik- og Miljøudvalget i januar 2021, ikke blev vedtaget til offentliggørelse , idet der blev besluttet en alternativ proces vedr. §14-forbud. Men foreningen ønsker alligevel allerede nu at kommentere forslaget vedrørende ovenstående.

I mange lokalplaner omfattende bevaringsværdig bebyggelse er der bestemmelser om bebyggelsens udseende. I forslaget til Lokalplan 299 for Raadvad stod der

”§ 7.1.

Der må ikke uden kommunalbestyrelsens godkendelse foretages ændring af den eksisterende bebyggelses ydre fremtræden, der går ud over almindelig vedligeholdelse. Jf. også lokalplanens ”Tilladelser fra andre myndigheder” og lokalplanens § 9 ”Bevaringsbestemmelser”.

§ 7.5.

Der må ikke etableres solfangere / solceller på bygningerne.”

Foreningen vil foreslå, at bestemmelsen i en ny lokalplan for Raadvad - og også i andre lokalplaner med bevaringsværdig bebyggelse - omformuleres således:

§ 7.5

Der må ikke etableres solfangere / solceller eller varmepumper på bygningernes tage og facader.

Varmepumper kan dog etableres i bygningernes tagetager eller i tilhørende udhuse med skjulte rørføringer inde i bygningerne eller under terræn.

I håb om, at kommunen er enig i vores forslag

Med venlig hilsen

Bente Kjøller,

formand